和蒙軒
作者：呂陶
朝代：宋

paragraphs: 蒙軒高占山之埡，其上五頂皆生茶。
仙崖雲霧不復見，上峰紫筍今爲嘉。
地宜物產種植廣，疲民所恃如禾麻。
朝晡衣食足生計，賦税力役供王家。
頃者憸人獻榷議，百弊滋長多蘗芽。
川馳陸走窮歲月，泣血無告天之涯。
近從吾蜀遠秦陜，生意凋落成咨嗟。
天高聽卑詔令下，欲使德澤沾荒遐。
使節西來善詢度，剗削弊蠧除網罝。
山翁野老盡欣悦，市井歌舞尤諠譁。
憑軒一望快遠目，滿山和氣凝丹霞。
聖君仁政賢臣布，信矣原隰生光華。